دنیش گپتا

دنیش گپتا ، پیدائش: دنیش چندر گپتا، 6 دسمبر، 1911ء - وفات: 7 جولائی، 1931ء) بنگال کے مشہور انقلابی اور تحریک آزادی ہند کے مجاہد تھے۔ سبھاش چندر بوس کی منظم  کی ہوئی انقلابی تنظیم بنگال والٹیئرز کے رکن تھے۔ دنیش نے بادل گپتا، بنوئے باسو اور دیگر انقلابیوں کے ساتھ مل کر بنگال میں برطانوی راج کے خلاف مسلح جدوجہد میں ان کا اہم کر دار تھا۔ کلکتہ کے ڈلہوذی اسکوائر (موجودہ بی بی ڈی باغ) کے علاقے میں رائٹرز بلڈنگ میں انسپکٹر جنرل (جیل) کرنل این ایس سیمسن کے قتل میں شریک ہوئے، قتل کے مقدمے میں انہیں موت کی سزا سنائی گئی اور کلکتہ جیل میں پھانسی دی گئی۔

حالات زندگی 
دنیش گپتا 6 دسمبر 1911ء کو جشولونگ، پرگنہ بکرم پور، (موجودہ ضلع منشی گنج، بنگال پریزیڈنسی (حالیہ بنگلہ دیش) میں پیدا ہوئے۔ ان کے والد کا نام ستیش چندر گپتا تھا۔ وہ ڈھاکہ کالج میں دورانِ تعلیم انقلابی تنظیم بنگال والٹیئرز کے رکن  بنے، جسے بنگال والٹیئرز کو ہندوستان کے مشہور رہنماسبھاش چندر بوس نے 1928ء کو انڈین نیشنل کانگریس کے کلکتہ سیشن کے دوران منظم کیا تھا۔ بنگال والنٹیئرز نے بہت ہی کم عرصے میں ایک انقلابی تنظیم کے طور پر شہرت حاصل کی اور بہت سے برطانوی پولیس افسران پر  مسلح حملے کیے اور انہیں قتل کیا۔ انہوں نے مدناپور، مغربی بنگال میں بہت سے مقامی انقلابیوں کو اسلحہ چلانے کی ٹریننگ بھی دی اور ان کے ٹریننگ یافتہ انقلابیوں نے تین برطانوی ضلعی مجسٹریٹوں کو قتل بھی کیا۔ 8 دسمبر 1930ء کو دیگر ساتھیوں بنوئے باسو اور بادل گپتا کے ہمراہ کلکتہ کے ڈلہوذی اسکوائر میں واقع رائٹرز بلڈنگ میں انسپکٹر جنرل جیل کرنل این ایس سیمسن (Col. N. S. Simpson)  کے قتل میں شریک ہوئے۔ گرفتاری سے بچنے کے لیے ریوالور سے خودکشی کی ناکام کوشش کی جس میں وہ زخمی ہو گئے۔ بالآخر انہیں گرفتار کر لیا گیا اور قتل کا مقدمہ چلایا گیا۔ جیل میں انہیں بے پناہ جسمانی اذیتیں دی گئیں۔ مقدمہ میں موت کی سزا سنائی گئی۔ 7 جولائی 1931ء کو کلکتہ کے علی پور جیل میں انہیں پھانسی دے دی گئی۔ تقسیم ہند کے کے بعد ڈلہوذی اسکوائر کو یادگار کے طور پر بینوئے-بادل-دنیش باغ (Benoy-Badal-Dinesh Bagh)  یعنی بی بی ڈی باغ کر دیا گیا۔ انہوں نے مشہور روسی افسانہ نگار چیخوف کی ایک کہانی کا بنگالی میں ترجمہ بھی کیا تھا جو بنگالی جریدے پراباسی میں شائع ہوئی۔

مزید دیکھیے 
 بنوئے باسو
 بی بی ڈی باغ
 بادل گپتا

حوالہ جات 

1911ء کی پیدائشیں
1931ء کی وفیات
بھارتی انقلابی
آزادی ہند کی انقلابی تحریک
ضلع منشی گنج کی شخصیات
کولکاتا کی شخصیات
بنگالی شخصیات
سزائے موت یافتہ بنگلہ دیشی شخصیات
بھارتی قیدی جنہیں پھانسی دی گئی
سزائے موت یافتہ بھارتی شخصیات
برطانوی ہند سے سزائے موت بذریعہ پھانسی پانے والے
مغربی بنگال سے آزادی ہند کے فعالیت پسند